Anual, în data de 12 mai, este celebrată Ziua Internațională a Asistentului Medical, această dată marcând și ziua de naștere a asistentei medicale Florence Nightingale, cea care a pus bazele moderne ale asistenței medicale.
Acest moment semnificativ pentru cadrele medicale din România a debutat astăzi, 10 Mai 2024 și în cadrul Colegiului „Mihai Eminescu”, nivel postliceal specializarea asistent medical generalist printr-o serie de evenimente special organizate pentru a aprecia și a celebra munca esențială a asistenților medicali în îngrijirea pacienților și în sistemul de sănătate.
Evenimentele au început cu derularea în holul colegiului a unei prezentări despre personalități marcante din istoria nursingului și fotografii despre activitatea curriculară și extracurriculară a cadrelor didactice și a elevilor. Ulterior, a avut loc o ceremonie de deschidere în care conducerea colegiului a transmis gânduri, aprecieri și o deosebită recunoștință asistenților medicali pentru devotamentul și sacrificiul lor în îngrijirea pacienților care a fost urmată de o sesiune de referate și comunicări ale elevilor. Acestă activitate a avut drept scop îmbunătățirea abilităților și cunoștințelor elevilor din domeniul asistenței medicale. Participanții au fost încurajați să își exprime recunoștința față de asistenții medicali și să le transmită mesaje de mulțumire pentru eforturile și contribuția lor în îngrijirea pacienților.
Activitatea continuă și în data de 12 mai, în intervalul orar 10.00- 18.00, pe Insula de Agrement și Parcul Cancicov din Bacău, unde elevii colegiului însoțiți de cadrele didactice de la nivel postliceal vor desfășura activități de promovare, constând în măsurarea tensiunii arteriale și distribuirea de pliante, în scop educativ.
Aceste momente au contribuit la consolidarea spiritului de echipă și la promovarea colaborării între profesioniști din domeniul asistenței medicale.
Colegiul „Mihai Eminescu” Bacău aduce astfel un omagiu și o apreciere specială asistenților medicali pentru munca lor dedicată și pentru angajamentul lor în asigurarea îngrijirii de calitate pentru comunitate.
Sărbătorirea Zilei Internaționale a Asistentului Medical a fost un prilej de recunoaștere a valorii și importanței acestor profesioniști în sistemul de sănătate, cât și în societatea noastră actuală.
Prof. Gianina Tarcău